Najmasovniji protest do sada na Trgu kralja Milana u Nišu okupio je, prema procenama, oko 5.000 ljudi koji su jasno i glasno rekli da ne žele da poklone aerodrom Republici, uz poruku da će “leteti avioni ili će leteti gradonačelnik Darko Bulatović”.

Nišlije koje su ispunile skoro ceo glavni niški trg na protestu Inicijative "Ne damo niški aerodrom", još jednom su podsetile odbornike da ne smeju da poklone aerodrom Republici na upravljanje. Prepun niški trg građana nezadovoljnih odlukom niške vlasti da preda Aerodrom “Konstantin Veliki” Republici; foto: V. Milić

Uz opasku da su se učesnici protesta okupili spontano, za razliku od onih koji su jutros po diktatu dočekali predsednika Aleksandra Vučića, kako je rekao inicijator protesta i bivši narodni poslanik Miloš Bošković, građani su podsetili Nišlije i odbornike da "ne daju aerodrom".

Broj vas ovde jasno govori kakav je naš stav. Mi smo ovde došli svojevoljno i zato što verujemo u ono za šta se borimo, a oni zato što su naterani i zato što moraju da zadrže radno mesto. Nikad se nismo okupili u većem broju i to jasno govori da nećemo da damo niški aerodrom i verujem da je gospodi na vlasti jasno da mi nećemo da odustanemo - istakao je Bošković. Najmasovniji protest protiv poklanjanja niškog aerodroma; foto: Vanja Keser

Jedan od najmasovnijih protesta u Nišu je okupio oko 5.000 ljudi, gotovo svih generacija, koji su duvali u pištaljke i glasno negodovali protiv vlasti koja je odlučila da pokloni nešto što je njihovo.

Iz Inicijative "Ne damo niški aerodrom" imali su jasnu poruku - "ili će da lete avioni ili će da leti gradonačelnik". Mladen Jovanović iz Nacionalne koalicije za decentralizaciju podsetio je okupljene da Niš zna da upravlja svojim aerodromom i da već 3 godine nije na gubitku, a uz to je izneo i brojne argumente Inicijative koja se bori da “Konstantin Veliki” ostane vlasništvo Nišlija.

Nemojte da vas lažu. Ne damo naše jeftine letove ljudi. Država ne mora da otme aerodrom da bi investirala. Nećemo da Niš plaća penale zbog skupe i loše koncesije. Nećemo odluke iza zatvorenih vrata i skrivene ugovore. Poruka odbornicima - na vama je odgovornost, imate ime i prezime, treba da nastavite da živite ovde. Čak i da se drznete da poklonite naš aerodrom to nije kraj, to je početak ove priče. Ako vi morate da klečite, mi ne moramo - poručio je Jovanović. Najmasovniji protest protiv poklanjanja niškog aerodroma okupio oko 5.000 ljudi; foto: Vanja Keser

Kivnim građanima koji su stali u odbranu svoje imovine obratila se i profesorka Filozofskog fakulteta u Nišu Tatjana Paunović koja je hiljadama ljudi poručila da ipak “nisu tupavi” kao što ih je nazvao Vučić. Navela je i da ne zamera onima koji su jutros bili ucenjeni da ga dočekaju ispred fabrike Leoni.

Izgleda da nismo baš tako tupavi kao što se o nama priča. Mi ne zameramo našim sugrađanima što su jutros morali da budu dekor nečijoj sujeti. To što je neka partija ili koalicija osvojila većinu glasova na nekim izborima im ne daje za pravo da rade šta hoće, naprotiv, oni su dužni da rade ono što je u interesu svih nas - pojasnila je Paunovićeva. Najmasovniji protest protiv poklanjanja niškog aerodroma okupio oko 5.000 ljudi; foto: Vanja Keser

Postavila je i pitanja na koja dosad niko nije želeo da odgovori - zašto država ne može da uloži naš novac u naš aerodrom? Odbornicima je poručila da moraju da budu Nišlije, a ne marionete partija.

Predstavnik Udruženog pokreta slobodnih stanara je rekao da je “mala pobeda” to što je Vučić u Nišu danas rekao da niški odbornici sami odlučuju o sudbini niškog aerodroma.

Na protestu se okupila i niška opozicija, kao i opozicionari Saša Janković, Borko Stefanović, Zoran Živković, Goran Ćirić, Milan Lapčević, ali i Inicijativa "Ne davimo Beograd", a podršku protestu su dali i bivši radnici i borci. Najmasovniji protest protiv poklanjanja niškog aerodroma na dan Vučićevog dolaska; foto: Vanja Keser

Inicijativa “Ne damo niški aerodrom” je poručila sugrađanima da ne odustaju, da održavaju tenziju oko ovog bitnog pitanja za građane i da objasne svima zbog čega je važno da ne daju aerodrom. Naredno okupljanje demonstranata najavili su za vreme sednice Skupštine, koja bi trebalo da se održi nakon prvomajskih praznika.

Podsetimo, Vučić je danas ponovo otvorio fabriku Leoni, a osim građana koji su iz cele jugoistočne Srbije došli u Niš da mu aplaudiraju, radno mesto su napustili i funkcioneri, kao i zaposleni u javnim preduzećima i Gradskoj upravi.